PROKAL.CO, BANGARAN jadi urang talalu pambarangan, Idrak--- ngaran asa maka karang panulis haja ngini---tapaksa mananggung akibat kalakuannya. Idrak suah baduduk di sambal.
Kisahnya waktu itu Idrak tulak ka urang basalamatan. Malihat kakawalannya sudah rami badudukan wan basiap mambantas, soalnya inya talambat datang, pina sibuk ai Idrak. Idrak takutan kada dapat wadah duduk. Soalnya bila tapaksa duduk di luar rumah, mau kada mau ai kaina lambat disurungi urang pamakan. Imbah itu jua, pamakan urang nang duduk di dalam wan di luar babida. Di dalam kawa batambah lauk.
Sawat calanguk-calanguk, Idrak malihat ada halapatan diantara kakawalannya nang lain pina luang. Badadas ai Idrak umpat lalu, gasan manuju wadah duduk nang kabujuran luang itu.
“Umpat lalu lah, minta jalan unda. Maaf unda lingkahi sadikit nah,” Idrak basuara.
Pas parak wadah duduk nang kusung nang dasar ditujunya, badadas ai Idrak langsung duduk basila. Inya takutan kalo lambat ada nang manduduki. Hanyar haja Idrak baduduk, sudah tarasa ada basah-basah.
“Taduduki banyu unda. Kada apa-apa basah sadikit, tagal kainan kawa mambantas puas,” dalam hati Idrak basuara.
Kada lawas tuntung urang babacaan. Kakawalannya nang lain basiap wan manunggu giliran mambantas, Idrak malah sibuk sorangan. Satumat-satumat Idrak mambaiki kadudukannya. Rupanya Idrak kapanasan. Asa panasaran, balaluan ai Idrak manjapai ka wadah duduknya.
“Iya am, ngini lain banyu ngarannya. Ngini wara sambal unda duduki nah,” Idrak bamamai sorangannya.
Mandangar damintu, takurihingan ai kakawalannya nang kabujuran duduk di higanya. “Makanya wal ai kami kada ada nang hakun duduk di situ. Ikam pang datang-datang langsung baduduk. Baluman sampat ditagur ikam sudah duduk mancungkung di situ, paksa ai kami biarkan,” jar kawalnya mamadahi. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn